
Text rozhodnutia
Súd: Krajský súd Bratislava Spisová značka: 7Cbs/84/2005 Identifikačné číslo súdneho spisu: 1005898431 Dátum vydania rozhodnutia: 29. 03. 2017 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2017:1005898431.12 Uznesenie Krajský súd v Bratislave, v senáte zloženom z predsedu senátu Mgr. Štefana Zelenáka a členiek senátu JUDr. Ľubice Kriškovej a JUDr. Andrei Sedláčkovej, v právnej veci žalobcu: Q. S., K.. XX. XX. XXXX, O. O. XXX/XX, Z. K. I., proti žalovanému: TRANSPETROL, a.s., Šumavská 38, Bratislava, IČO: 31 341 977, práv. zast. advokátok JUDr. Oliverom Korcom, Záhradnícka 9, Bratislava, a intervenienta na strane žalovaného: Slovenská republika - Ministerstvo hospodárstva Slovenskej republiky, Mierová 19, Bratislava, IČO: 00 686 832, práv. zast. Krivak & Co, s.r.o., Gajova 13, 810 00 Bratislava, IČO: 36 863 475, o uloženie povinnosti a nahradenie prejavu vôle, jednohlasne, takto r o z h o d o l : Súd konanie z a s t a v u j e . Žalovanému a intervenientovi na strane žalovaného sa priznáva plná náhrada trov konania. o d ô v o d n e n i e : 1. Žalobca žiadal súd, aby uložil žalovanému povinnosť podať príslušnému centrálnemu depozitárovi cenných papierov žiadosť o vykonanie zmien zápisu v zozname akcionárov žalovaného v prospech žalobcu, a ak tak neurobí, nahradiť prejav vôle žalovaného rozhodnutím súdu. 2. Písomným podaním zo dňa 22.2.2017 (v podaní omylom uvedený deň 22.7.2017), došlým tun. súdu dňa 24.2.2017, zobral žalobca späť žalobu v celosti. Späťvzatie žaloby odôvodnil tým, že súd nepripustil zmenu účastníka na strane žalobcu a tým bolo odňaté právo účastníka na spravodlivý proces. O náhrade trov konania navrhol súdu rozhodnúť tak, že vzhľadom na dôvody hodné osobitného zreteľa neprizná žiadnemu z účastníkov právo na ich náhradu. 3. Žalovaný sa k späťvzatiu žaloby vyjadril podaním zo dňa 3.3.2017 v tom zmysle, že so späťvzatím nesúhlasí, pretože má z pohľadu právnej istoty záujem na meritórnom rozhodnutí vo veci samej. 4. Podaním zo dňa 6.3.2017 sa k späťvzatiu žaloby vyjadril intervenient v tom zmysle, že so späťvzatím nesúhlasí, pretože má z pohľadu právnej istoty záujem na meritórnom rozhodnutí vo veci samej. 5. Podľa § 144 C.s.p. žalobca môže vziať žalobu späť. Podľa § 145 ods. 1 C.s.p., ak je žaloba vzatá späť celkom, súd konanie zastaví. Podľa § 146 ods. 1 C.s.p. súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 6. Vzhľadom na tú skutočnosť, že žaloba bola vzatá v celom rozsahu späť a vo veci nebolo otvorené pojednávanie, nesúhlas žalovaného a intervenienta nie je dôvodný, súd v zmysle § 145 ods. 1, a § 146 ods. 1 C.s.p., konanie zastavil. 7. Podľa § 256 ods. 1 C.s.p., ak strana procesne zavinila zastavenie konania, súd prizná náhradu trov konania protistrane. O trovách konania bolo rozhodnuté podľa ust. § 256 ods. 1 C.s.p. Úspešnému žalovanému a intervenientovi priznal súd náhradu trov konania v celom rozsahu, pretože žalobca zavinil zastavenie konania a súd nezistil žiadne dôvody hodné osobitného zreteľa, na ktoré by pri rozhodovaní o nároku na náhradu trov konania prihliadol. O výške trov rozhodne súd prvej inštancie v súlade s § 262 ods. 2 C.s.p., po právoplatnosti rozhodnutia, ktorým sa konanie končí, samostatným uznesením, ktoré vydá vyšší súdny úradník. 8. Toto uznesenie bolo prijaté pomerom hlasov 3 : 0. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Bratislave cestou podpísaného súdu, písomne, trojmo. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie lebo postup súdu považuje za nesprávny a čoho sa odvolateľ domáha. Odvolanie musí byť podpísané a datované, musí byť predložené s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, inak budú vyhotovené kópie odvolania a jeho príloh na trovy účastníka podávajúceho odvolanie.

